Document ID: 32007D0883

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 20ής Δεκεμβρίου 2007
για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Κεντρικής Τράπεζας της Μάλτας
(2007/883/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
το πρωτόκολλο για το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας που προσαρτάται στη συνθήκη για την ίδρυση της Ευρωπαϊκής Κοινότητας, και ιδίως το άρθρο 27.1,
τη σύσταση ΕΚΤ/2007/17 της Ευρωπαϊκής Κεντρικής Τράπεζας, της 29ης Νοεμβρίου 2007, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Κεντρικής Τράπεζας της Μάλτας (1),
Εκτιμώντας τα ακόλουθα:
(1)
Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών του Ευρωσυστήματος ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.
(2)
Βάσει του άρθρου 1 της απόφασης 2007/504/ΕΚ του Συμβουλίου, της 10ης Ιουλίου 2007, σύμφωνα με το άρθρο 122 παράγραφος 2 της συνθήκης για την υιοθέτηση του ενιαίου νομίσματος από τη Μάλτα την 1η Ιανουαρίου 2008 (2), η Μάλτα πληροί πλέον τις αναγκαίες προϋποθέσεις για την υιοθέτηση του ευρώ, η δε παρέκκλιση, της οποίας απολαύει και η οποία αναφέρεται στο άρθρο 4 της σχετικής πράξης προσχώρησης του 2003, καταργείται από την 1η Ιανουαρίου 2008.
(3)
Σύμφωνα με το άρθρο 20 του τροποποιημένου νόμου περί της Κεντρικής Τράπεζας της Μάλτας, που τίθεται σε ισχύ την 1η Ιανουαρίου 2008, οι ετήσιες οικονομικές καταστάσεις της Κεντρικής Τράπεζας της Μάλτας ελέγχονται κατά τα προβλεπόμενα στο άρθρο 27 του καταστατικού ΕΣΚΤ.
(4)
Μετά την κατάργηση της παρέκκλισης για τη Μάλτα, το διοικητικό συμβούλιο της ΕΚΤ συνέστησε στο Συμβούλιο να εγκρίνει τους PriceWaterhouseCoopers και Ernst & Young ως εξωτερικούς ελεγκτές της Τράπεζας της Μάλτας για το οικονομικό έτος 2008.
(5)
Είναι σκόπιμο να ακολουθηθεί η σύσταση του διοικητικού συμβουλίου της ΕΚΤ και να τροποποιηθεί αναλόγως η απόφαση 1999/70/ΕΚ του Συμβουλίου (3),
ΑΠΟΦΑΣΙΖΕΙ:
Άρθρο 1
Η ακόλουθη παράγραφος προστίθεται στο άρθρο 1 της απόφασης 1999/70/ΕΚ:
«15. Οι PriceWaterhouseCoopers και Ernst & Young διορίζονται ως από κοινού εξωτερικοί ελεγκτές της Κεντρικής Τράπεζας της Μάλτας για το οικονομικό έτος 2008.».
Άρθρο 2
Η παρούσα απόφαση κοινοποιείται στην Ευρωπαϊκή Κεντρική Τράπεζα.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 20 Δεκεμβρίου 2007.

Labels: 2
18
9
4